Official Journal L 287 , 21/10/1997 P. 0001 - 0005



Ir-Regolament tal-Kummissjoni (KE) Nru 2046/97 tat-13 ta' Ottubru 1997 dwar koperazzjoni bejn it-tramuntana u nofsinhar fil-kampanja kontra d-drogi u l-vizzju ta' drogi IL-KUNSILL TAL-UNJONI EWROPEA, Wara li kkonsidra t-Trattat li jistabbilixxi l-Komunità Ewropea, u b'mod partikolari l-Artikolu 130w tiegħu, Wara li kkonsidra l-proposta tal-Kummissjoni [1], Waqt li jaġixxi skond il-proċedura stabbilita fl-Artikolu 189c tat-Trattat [2], Billi l-impatt fuq l-istrutturi ta' soċjeta li qiegħda tiżviluppa fuq ekonomija bbażata fuq il-produzzjoni ta' drogi, jew li tikseb dħul sostanzjali minnhom, jxejjen l-integrazzjoni bla skossi ta' pajjiż fl-ekonomija dinjija; Billi t-tkissir ta' l-istrutturi soċjali f'pajjiżi li qed jiżviluppaw minħabba l-konsum tad-droga u l-industrija relatata hu detrimentali għall-iżvilupp soċjali sostenibbli u t-twettiq ta' l-objettivi tal-politika Komunitarja fl-isfera tal-koperazzjoni ta' l-iżvilupp kif imfisser fl-Artikolu 130u tat-Trattat; Billi bħala parti mill-isforz biex wieħed jiġġieled kontra l-provvista tad-drogi hu essenzjali, b'mod partikolari, li jsir tnaqqis radikali fil-faqar fin-nofsinhar u li l-popolazzjoni tingħata alternattiva legali għat-tkabbir ta' uċuħ tar-raba illegali; Billi għandu jingħata appoġġ istituzzjonali lil dawk il-pajjiżi li qegħdin jiżviluppaw li hekk jitolbu sabiex ikunu jistgħu jiġġieldu kontra d-drogi b'mod aktar effettiv; Billi permezz ta' komunikazzjoni lill-Parlament u lill-Kunsill datata 23 ta' Ġunju 1994, il-Kummissjoni ppreżentat il-linji ta' gwida tagħha għal pjan ta' azzjoni ta' l-Unjoni Ewropea dwar drogi għall-1995-1999, inklużi miżuri fuq livell internazzjonali; Billi l-Parlament stqarr il-fehma tiegħu dwar il-linji ta' gwida permezz ta' l-Opinjoni tiegħu dwar il-komunikazzjoni, adottata fil-15 ta' Ġunju 1995; Billi r-Raba' Konvenzjoni ta' l-ACP-KE u l-koperazzjoni, l-assoċjazzjoni u l-ftehim dwar sħubija konklużi bejn il-Komunità Ewropea u l-pajjiżi li qegħdin jiżviluppaw jinkludu klawsoli dwar koperazzjoni sabiex jiġu mxejjna l-abbuż tad-droga u t-traffikar ta' droga, is-sorvelljanza tal-kummerċ fi prekursuri, prodotti kimiċi u sustanzi psikotropiċi u l-iskambju ta' informazzjoni rilevanti, inklużi miżuri fil-qasam tal-ħasil ta' flus; billi hemm relazzjoni bejn il-kampanja kontra d-drogi u d-dipendenza fuq id-drogi u l-għanijiet tal-politika ta' koperazzjoni mħaddna mill-Komunità u l-isħab tagħha li huma pajjiżi li qegħdin jiżviluppaw; Billi l-istrateġija tal-komunita internazzjonali sabiex ixxejjen l-abbuż tad-droga u t-traffikar tad-droga hija bbażata fuq l-adeżjoni universali għall-Konvenzjoni Waħdanija dwar drogi narkotiċI ta' l-1961, kif emendata bil-Protokoll ta' l-1972, il-Konvenzjoni dwar sustanzi psikotropiċI ta' l-1971 u l-Konvenzjoni Internazzjonali kontra t-traffiku illeċtu ta' drogi narkotiċi u sustanzi psikotropiċi ta' l-1988, u fuq l-implimentazzjoni sistematika ta' dawk il-konvenzjonijiet fuq livell nazzjonali u internazzjonali; Billi l-Komunità Ewropea hija waħda mill-partijiet tal-Konvenzjoni ta' l-1988, b'mod partikolari bis-saħħa ta' l-Artikolu 12 ta' dik il-Konvenzjoni, u adottat leġislazzjoni tal-Komunità bbażata fuq ir-rakkomandazzjonijiet tal-Forza tax-Xogħol u Azzjoni dwar il-Kimiċi stabbilit permezz tal-G7 u l-President tal-Kummissjoni fl-1989, li permezz ta' l-adozzjoni tal-leġislazzjoni rilevanti u proċeduri f'partijiet oħra tad-dinja jagħmluhom aktar effettivi; Billi azzjoni effettiva kontra d-drogi għandha tkopri wkoll miżuri kontra l-ħasil tal-flus ġejjin mit-traffikar ta' drogi, bħal ma hu l-adozzjoni ta' qafas legali xieraq u mekkaniżmi approprjati fil-pajjiżi in kwestjoni; Billi d-drittijiet umani għandhom ikunu rispettti kif jixraq fil-miżuri ta' implimentazzjoni taħt dan ir-Regolament; Billi l-Istati Membri tal-Komunità Ewropea ffirmaw id-dikjarazzjoni ta' politika u l-pjan ta' azzjoni ġenerali adottat mill-Assemblea Ġenerali tal-ĠM fis-17-il sessjoni speċjali tagħha; Billi ammont ta' referenza finanzjarju skond it-tifsira tal-punt 2 tad-Dikjarazzjoni tas-6 ta' Marzu 1995 mill-Parlament Ewropew, il-Kunsill u l-Kummissjoni hu inkluż f'dan ir-Regolament għall-perjodu bejn l-1998-2000, mingħajr ma jaffettwa l-poteri ta' l-awtorità ta' l-estimi kif imfissra mit-Trattat, ADOTTA DAN IR-REGOLAMENT: Artikolu 1 Fil-qafas tal-politika dwar koperazzjoni ta' żvilupp u meta wieħed jikkonsidra l-effetti dannużi fuq l-isforzi għall-żvilupp tal-produzzjoni, kummerċ u konsum tad-drogi, il-Komunità għandha twettaq attivitajiet ta' koperazzjoni fil-qasam tad-drogi u d-dipendenza fuq id-drogi f'pajjiżi li qed jiżviluppaw, billi tingħata prijorità lil dawk li wrew rieda politika fl-ogħla livell biex isolvu l-problema tagħhom tad-drogi. L-eżistenza ta' dik ir-rieda tista' tintwera fost l-oħrajn bir-ratifikazzjoni tal-Konvenzjoni Waħdanija ta' l-1961 kif emendata bil-Protokoll ta' l-1972, il-Konvenzjoni ta' l-1971 u l-Konvenzjoni ta' l-1988. L-impenn minn naħa tal-pajjiżi li qegġdin jiżviluppaw għandha tieħu l-forma, fost l-oħrajn, ta' l-implimentazzjoni ta' leġislazzjoni domestika kontra l-ħasil tal-flus ġenerat permezz tad-drogi illeċiti. Artikolu 2 L-assistenza provduta taħt dan ir-Regolament għandha tikkumplimenta u tirrinforza l-assistenza provduta taħt strumenti oħra ta' koperazzjoni dwar l-iżvilupp. Artikolu 3 Il-Komunità għandha tagħti prijorità fuq talba ta' pajjiż sieħeb biex tappoġġja it-tħejjija ta' pjan ġenerali dwar il-kontroll nazzjonali tad-drogi, b'konsultazzjoni mill-qrib mal-Programm Internazzjonali tal-Kontroll tad-Droga (UNDCP) tan-Nazzjonijiet Uniti. Dawn il-pjanijiet għandhom jidentifikaw l-objettivi, l-istrateġiji u l-prijoritajiet fil-kampanja kontra d-drogi u r-rekwiżiti ta' riżorsi relatati (inklużi r-rekwiżiti finanzjarji), u għalhekk jistabilixxu metodu integrat, multidixxiplinarju u multisettorali mfassal sabiex jilħaq l-ogħla effiċjenza dwar programmi nazzjonali ta' kontroll tad-drogi u assistenza internazzjonali. Il-prevenzjoni tad-dipendenza fuq id-drogi, flimkien mat-tnaqqis fid-domanda, għandha tkun indirizzata permezz ta' politika konsistenti li tinkludi edukazzjoni u informazzjoni objettiva dwar il-konsegwenzi tad-dipendenza, immirata b'mod speċjali lejn iż-żgħażagħ. Il-Koperazzjoni Komunitarja għandha sseħħ fi spirtu ta' djalogu li jirrifletti d-differenzi kulturali ġenwini li jaffettwaw il-mod kif wieħed iħares lejn il-problemi relatati mad-drogi, u dan peress li huwa kruċjali biex tiġi assigurata l-vijabbiltà politika ta' strateġiji dwar il-kontroll tad-drogi. Artikolu 4 Preferibbilment b'operat fil-qafas strateġiku stabbilit bil-pjanijiet nazzjonali, il-Komunità għandha wkoll tappoġġja operazzjonijiet speċifiċi li huma kapaċi jagħmlu impatt li jista' jitkejjel (jiġifieri riżultati effettivi u tanġibbli fi żmien stabbilit bil-quddiem) f'dawn l-oqsma: - – l-iżvilupp ta' kapaċità istituzzjonali, b'mod partikolari għall-implimentazzjoni ta': - Pjanijiet Nazzjonali dwar il-Kontroll tad-Drogi minn pajjiżi li qegħdin jiżviluppaw, - ftehim bejn il-Komunità u ċerti pajjiżi li qegħdin jiżviluppaw, b'mod partikolari sabiex jiġu miġġielda d-devjazzjoni tal-prekursuri kimiċi u sabiex jiġi ristrett il-ħasil tal-flus, - tnaqqis fid-domanda, b'mod partikolari permezz ta' analiżi ta' xejriet lokali, l-introduzzjoni ta' miżuri biex jikkontrollaw il-kummerċ fi u l-konsum ta' narkotiċi u sustanzi psikotropiċi, it-trattament u ri-integrazzjoni ta' nies dipendenti fuq id-drogi, kif ukoll il-limitazzjoni tar-riskju. Dawn il-miżuri għandhom ikunu integrati f'linji ta' politika dwar is-saħħa u l-edukazzjoni, l-iżvilupp u l-ġlieda kontra l-faqar u l-esklużjoni soċjali u ekonomika, - il-promozzjoni ta' proġetti piloti dwar l-iżvilupp alternattiv, imfassal bħala proċess li permezz tiegħu il-produzzjoni tal-pjanti illeċti tad-drogi jiġi eventwalment miġġieled u eliminat permezz ta' miżuri rurali ta' żvilupp xierqa fil-kuntest tat- tkabbir ekonomiku nazzjonali sostnut. Dawn il-proġetti għandhom jinkludu miżuri soċjali u ekonomiċi li jieħdu in konsiderazzjoni l-fatturi li jikkontribwixxu lejn il-produzzjoni illeċita kif ukoll miżuri li jistgħu jiffaċilitaw l-użu mtejjeb ta' preferenzi kummerċjali. F'dan ir-rigward, għandu jkun hemm eżami sistematiku dwar jekk ikunx possibbli li jsir aktar użu minn sturmenti finanzjarji oħra tal-Komunità (eż. ALA) u l-Fond Ewropew ta' l-Iżvilupp għal proġetti alternattivi ta' żvilupp, - il-finanzjament ta' studji, seminars u fora għall-iskambju ta' esperjenza fl-oqsma msemmija hawn fuq. Għandha tingħata attenzjoni partikolari għall-parteċipazzjoni ta' persuni mil-lokal u gruppi immirati sabiex jiġu identifikati, pjanati u mwettqa l-operazzjonijiet. Il-Komunità għandha tiffinanza biss proġetti fejn ikun hemm garanzija ta' rispett għad-drittijiet tal-bniedem. Artikolu 5 Is-sħab li jikkoperaw li jkunu eliġibbli għal appoġġ finanzjarju taħt dan ir-Regolament huma dawk l-organizzazzjonijiet reġjonali u internazzjonali, b'mod partikolari l-UNDCP, l-organizzazzjonijiet mhux governattivi li jkunu tal-lokal u bbażati fi Stati Membri, dipartimenti u aġenziji nazzjonali, provinċjali u tal-gvernijiet lokali, organizzazzjonijiet li jkunu bbażati fil-komunità, istituti u operaturi pubbliċi u privati. Artikolu 6 1. L-istrumenti li għandhom jintużaw matul l-operazzjonijiet msemmija fl-Artikoli 3 u 4 għandhom jinkludu studji, assistenza teknika, taħriġ u servizzi oħra, fornituri u xogħolijiet, kif ukoll il-verifika u l-missjonijiet ta' evalwazzjoni u sorvelljanza. 2. Skond il-ħtiġiet ta' l-operazzjonijiet in kwistjoni, il-finanzjament Komunitarju jista' jkopri kemm investiment kaptiali, minbarra x-xiri ta' proprjetà immobbli, u spejjeż ta' l-operat f'muniti barranin jew lokali. Madanakollu, bl-eċċezzjoni ta' programmi ta' taħriġ, l-ispejjeż ta' l-operat jistgħu normalment jiġu koperti biss matul il-fażi inizzjali u fuq bażi digressiva. 3. Kontribuzzjoni finanzjarja mill-isħab definiti fl-Artikolu 5 għandha tintalab għal kull operazzjoni ta' koperazzjoni. Il-kontribuzzjoni tagħhom għandha tintalab fil-limiti tal-possibiltajiet disponibbli għall-partijiet interessati u skond in-natura ta' l-operazzjoni involuta. 4. Kontribuzzjoni finanzjarja minn sħab lokali, b'mod partikolari għar-rigward ta' l-ispejjeż ta' l-operat, għandha tintalab bħala miżura ta' prijorità fil-każ ta' proġetti intenzjonati li jniedu attivitajiet fit-tul, sabiex tiġi assigurata l-vijabbiltà ta' dawk il-proġetti meta l-finanzjament tal-Komunità jispiċċa. 5. Jisgħu jiġu mfittxa opportunitajiet għall-kofinanzjament ma' sorsi oħra li jipprovdu l-fondi, u b'mod speċjali ma' l-Istati Membri. 6. Il-Kummissjoni għandha tassigura li jispikka l-karattru Komunitarju ta' l-għajnuna provduta taħt dan ir-Regolament. 7. Sabiex jintlaħqu l-għanijiet ta' konsistenza u kumplimentarjetà msemmija fit-Trattat u bil-iskop li tiġi garantita l-effettività massima ta' dawn l-operazzjonijiet kollha, il-Kummissjoni tista' tieħu dawk il-miżuri kollha ta' koperazzjoni meħtieġa, inkluż b'mod partikolari: (a) sistema ta' skambju sistematiku u analiżi ta' informazzjoni dwar operazzjonijiet finanzjati u dawk li l-Komunità u l-Istati Membri jipproponu li jiffinanzjaw; (b) kordinazzjoni fuq il-post ta' l-implimentazzjoni ta' l-operazzjonijiet permezz ta' laqgħat regolari u skambju ta' informazzjoni bejn ir-rappreżentanti tal-Kummissjoni u ta' l-Istati Membri fil-pajjiż benefiċjarju. 8. Sabiex jinkiseb l-aqwa impatt globali u nazzjonali possibbli, il-Kummissjoni, bi sħab ma' l-Istati Membri, għandha tieħu kull inizzjattiva meħtieġa sabiex tassigura kordinazzjoni kif suppost u kollaborazzjoni mill-qrib mal-pajjiżi benefiċjarji u dawk li jipprovdu fondi u aġenziji oħra internazzjonali involuti, b'mod partikolari dawk li jiffurmaw parti mis-sistema tan-Nazzjonijiet Uniti u b'mod speċifiku l-UNDCP. Artikolu 7 L-appoġġ finanzjarju taħt dan ir-Regolament għandu jieħu l-forma ta' għotjiet. Artikolu 8 L-ammont ta' referenza finanzjarju għall-implimentazzjoni ta' dan il-programm matul il-perjodu 1998-2000 għandu jkun ta' 30 miljun ECU. L-approprjazzjonijiet annwali għandhom ikunu awtorizzati mill-awtorità ta' l-estimi fil-limiti tal-perspettivi finanzjarji. Artikolu 9 1. Il-Kummissjoni għandha tkun responsabbli biex tevalwa, tapprova u tamministra operazzjonijiet koperti b'dan ir-Regolament skond il-proċeduri ta' l-estimi u oħrajn fis-seħħ, u b'mod partikolari dawk stabbiliti fir-Regolament Finanzjarju applikabbli għall-estimi ġenerali tal-Komunitajiet Ewropej. 2. L-evalwazzjoni tal-proġetti u programmi għandha tieħu in konsiderazzjoni l-fatturi li ġejjin: - l-effettività u l-vijabbiltà ta' l-operazzjonijiet, - l-aspetti kulturali, soċjali, ta' sess u dawk ambjentali, - l-iżvilupp istituzzjonali meħtieġ biex jintlaħqu l-objettivi tal-proġetti, - l-esperjenza miksuba minn operazzjonijiet ta' l-istess xorta. 3. Deċiżjonijiet relatati ma' għotjiet ta' aktar minn 2 miljun ECU għal operazzjonijiet individwali finanzjati taħt dan ir-Regolament u kull tibdiliet li jirriżultaw f'żjieda ta' aktar minn 20 % tas-somma approvata inizzjalment għal dik l-operazzjoni għandhom jiġu adottati skond il-proċedura li tinsab fl-Artikolu 10. Il-Kummissjoni għandha tinforma lill-Kumitat imsemmi fl-Artikolu 10 b'mod konċiż dwar id-deċiżjonijiet dwar finanzjament li tkun beħsiebha tieħu għar-rigward ta' proġetti u programmi ta' anqas minn 2 miljun ECU fil-valur. L-informazzjoni għandha tkun disponibbli mbux aktar tard minn ġimgħa qabel ma tittieħed id-deċiżjoni. 4. Il-Kummissjoni għandha tkun awtorizzata li tapprova, mingħajr il-ħtieġa li tirrikorri għall-opinjoni tal-Kumitat msemmi fl-Artikolu 10, kull rabtiet supplimentari meħtieġa biex ikopru eċċessi fl-ispejjeż mistennija jew reali in konnessjoni ma' l-operazzjonijiet, meta l-eċċess jew il-ħtieġa addizzjonali tkun anqas minn jew daqs 20 % tar-rabta inizzjali ffissata permezz tad-deċiżjoni dwar il-finanzjament. 5. Kull ftehim dwar finanzjament jew kuntratti konklużi taħt dan ir-Regolament għandhom jipprovdu sabiex il-Kummissjoni u l-Qorti ta' l-Awdituri jmexxu kontrolli fuq il-post skond il-proċeduri normali stabbiliti mill-Kummissjoni taħt ir-regoli li jkunu fis-seħħ, u b'mod partikolari dawk tar-Regolament Finanzjarju applikabbli għall-estimi ġenerali tal-Komunitajiet Ewropej. 6. Meta l-operazzjonijiet ikunu soġġetti għal ftehim dwar finanzjament bejn il-Komunità u l-pajjiż riċevitur, dak il-ftehim għandu jistabilixxi li l-ħlas ta' taxxi, dazji jew kull piżijiet oħrajn ma tridx tagħmel tajjeb għalihom il-Komunità. 7. Parteċipazzjoni għal sejħiet ta' offerti u l-għoti ta' kuntratti għandhom ikunu miftuħa fuq bażi ugwali għal persuni fisiċi u ġuridiċi ta' l-Istati Membri u tal-pajjiż riċevitur. Din tista' tiġi estiża għal pajjiżi oħra li qegħdin jiżviluppaw. 8. Il-provvisti għandhom joriġinaw fl-Istati Membri, fil-pajjiż riċevitur jew f'pajjiżi oħra li qegħdin jiżviluppaw. F'każijiet eċċezzjonali, meta ċ-ċirkostanzi jkunu hekk jeħtieġu, il-provvisti jistgħu joriġinaw minn x'imkien ieħor. 9. Attenzjoni partikolari għandha tingħata lil: - it-tfittxija għall-effettività fl-infiq u l-impatt sostenibbli fid-disinn tal-proġett, - id-definizzjoni u s-sorvelljanza ċari ta' l-oġġettivi u l-indikazzjoni tal-ksib tal-proġetti kollha. Artikolu 10 1. Il-Kummissjoni għandha tkun assistita mill-kumitat li jkun magħżul fuq bażi ġeografika li jkun kompetenti għall-iżvilupp. 2. Ir-rappreżentant tal-Kummissjoni għandu jissottometti lill-kumitat abbozz tal-miżuri li għandhom jittieħdu. Il-Kumitat għandu jagħti l-opinjoni tiegħu dwar l-abbozz, f'perjodu ta' żmien li jistabbilixxi l-president skond l-urġenza tal-każ. L-opinjoni għandha tingħata permezz tal-maġġoranza stabbilita fl-Artikolu 148(2) tat-Trattat fil-każ ta' deċiżjonijiet li l-Kunsill ikun meħtieġ li jadotta fuq proposta mill-Kummissjoni. Il-voti tar-rappreżentanti ta' l-Istati Membri fil-kumitat għandu jiġu mwieżna skond il-manjiera stabbilita f'dak l-Artikolu. Il-President ma jistax jivvota. Il-Kummissjoni għandha tadotta l-miżuri previsti jekk dawn ikunu skond l-opinjoni tal-kumitat. Jekk il-miżuri previsti ma jkunux skond l-opinjoni tal-kumitat, jew fin-nuqqas ta' xi opinjoni, il-Kummissjoni għandha minnufih tissotometti lill-Kunsill proposta li tirreferi għall-miżuri li għandhom jittieħdu. Il-Kunsill għandu jaġixxi permezz ta' maġġoranza kwalifikata. Jekk, wara li jiskadi perjodu ta' tlett xhur mid-data li fiha ssir ir-riferta lill-Kunsill, il-Kunsill ma jkunx aġixxa, il-miżura proposti għandhom jiġu adottati mill-Kummissjoni. 3. Kull skambju ta' ideat għandu jsir darba fis-sena fuq il-bażi ta' preżentazzjoni minn rappreżentant tal-Kummissjoni tal-linji ta' gwida ġenerali għall-operazzjonijiet li jkunu sejrin isiru fis-sena li ġejja, fil-qafas ta' laqgħa konġunta tal-kumitati msemmija fil-paragrafu 1. Artikolu 11 1. Fit-tmiem ta' kull sena finanzjarja, il-Kummissjoni għandha tippreżenta rapport lill-Parlament u lill-Kunsill li jkun fih sommarju ta' l-operazzjonijiet finanzjati matul dik is-sena u li jevalwa l-implimentazzjoni ta' dan ir-Regolament matul dak il-perjodu Is-sommarju għandu b'mod partikolari jinkludi informazzjoni dwar dawk li magħhom ikunu ġew konklużi l-kuntratti. 2. Il-Kummissjoni għandha tevalwa b'mod regolari l-operazzjonijiet finanzjati mill-Komunità bil-għan li jiġi stabbilit jekk l-oġġettivi li għalihom ikunu mmirati dawk l-operazzjonijiet ikunux intlaħqu u biex jiġu stabbiliti linji ta' gwida sabiex titjieb l-effettività ta' l-operazzjonijiet futuri. Il-Kummissjoni għandha tissottometti lill-Kumitat imsemmi fl-Artikolu 10 sommarju ta' l-evalwazzjonijiet magħmula li, jekk meħtieġ, jista' jiġi eżaminat mill-Kumitat. Ir-rapporti dwar l-evalwazzjoni għandhom ikunu disponibbli lil kull Stat Membru li jeħtieġhom. 3. Il-Kummissjoni għandha tinforma lill-Istati Membri, sa mhux aktar tard minn xahar wara d-deċiżjoni tagħha, dwar l-operazzjonijiet u l-proġetti approvati, u għandha tiddikjara l-prezz u n-natura tagħhom, il-pajjiż riċevitur u s-sħab. Artikolu 12 1. Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej. 2. Tlett snin wara li dan ir-Regolament jidħol fis-seħħ, il-Kummissjoni għandha tissotometti lill-Parlament Ewropew u lill-Kunsill evalwazzjoni ġenerali ta' l-operazjonijiet finanzjati mill-Komunità permezz ta' dan ir-Regolament flimkien ma' suġġerimenti dwar il-futur ta' dan ir-Regolament u, fejn meħtieġ, proposti biex jiġi emendat jew terminat. Dan ir-Regolament għandu jorbot fl-intier tiegħu u jkun japplika direttament fl-Istati Membri kollha. Magħmul fil-Lussemburgu, fit-13 ta' Ottubru 1997. Għall-Kunsill Il-President J.-C. Juncker [1] ĠU C 242, tad-19.9.1995, p. 8. [2] Opinjoni tal-Parlament Ewropew tad-19 ta' April 1996 (ĠU C 141, tat-13.5.1996, p. 252), il-Posizzjoni Komuni tal-Kunsill tat-22 ta' Novembru 1996 (ĠU C 6, tad-9.1.1997, p. 1 u d-Deċiżjoni tal-Parlament Ewropew tat-13 ta' Marzu 1997 (ĠU C 115/97, ta' l- 14.4.1997, p. 127). --------------------------------------------------